정조 24년
庚申二月二十七日辰時上御誠正閣諸承旨持公事入侍時行右承旨李益運左副承旨徐有聞同副承旨柳憲周記事官洪奭周假注書呂東植記注官承膺祚記事官李存秀以次進伏訖命書傳敎曰政官牌招開政仍敎曰公事則勿爲讀奏竝直入之益運憲周以無公事先退上曰大臣備堂如已詣閤卽爲入侍賤臣承命出與右副承旨曺錫中事變假注書李泳夏領議政李秉模左議政沈煥之右議政李時秀行左參贊金文淳行上護軍趙尙鎭行知敦寧府事李秉鼎戶曹判書李在學兵曹判書趙鎭寬知訓鍊院事徐有大禮曹判書李晩秀行護軍申大顯李得濟申大謙李漢豐吏曹參判李書九行護軍李冕膺行右承旨李益運掌令鄭澣持平李基慶副校理尹序東正言愼性眞鄭時善修撰洪樂安偕入進伏秉模曰日吉辰良盛禮順成聖體若何上曰一樣矣日氣果好莫非皇天祖宗之眷棐矣秉模曰昨日日氣正如冊禮時日氣非但晴朗若有瑞氣之蔥蘢矣勞動旣多寢睡水剌之節若何上曰正月一朔則以予情事値玆慶禮殆不知何以經過矣二月以後又以慈宮患候罔措以過數日前亦以滯症有欠安之節矣昨日欣幸之中仍爲行氣而滯症旣夬降腫處亦漸完合來月旬前可期夬復實爲萬幸矣以是之故凡係民國之務全不能酬應歲後次對尙未一行顧予踐阼以後二十餘年豈有半分可紀之善而至於晉接酬應之如是久曠卽又二十餘年所不爲之事也見今精力實難自强而今日賓筵不得不進定爲慮卿等之侵曉來待故晩始出令矣今則筋力之衰憊日以益甚寢食之節亦不能善爲眼視不能辨細字神思亦多未周眞所謂視曰昏思曰塞矣大禮今旣順成慈候亦漸平復而又有所一念憧憧者歲初旣拜園寢眞殿廟宮亦已次第展謁而元陵行幸方在來月以予筋力上下登陟之際固難强力而凡屬奉先之節不敢以衰憊之故或有一念之懈夙夜慥慥唯在於此而外此諸事則當以休養爲上策矣在前則行步之節最所不難而近因數十日房廳間頻數往來之致昨於奉審行禮之際不覺流汗矣秉模曰臣於昨日亦仰瞻勞動之狀而不勝仰慮矣時秀曰不但聖體之勞動宮謁時則聖心之興慕亦爲太過矣上曰昨日則果爲勉强抑情無事經過而予懷則不知何以爲喩矣秉模曰王大妃殿氣候若何上曰一樣矣秉模曰慈宮氣候俄已伏承下敎而世子宮勞動之餘寢睡之節若何上曰精神筋力可謂好矣予於再昨之夜以昧爽丕顯坐以待朝之意有所引喩矣更鼓旣深之後尙不就睡而侵曉便起少無難意予之廟謁時先朝以予沖年之故廟內奉審之時不令隨詣仍立版位矣今番則使之隨詣奉審而升降趨蹌儼然中矩許久行步亦不流汗甚爲奇幸矣秉模曰臣等亦連爲仰瞻而屢次行禮無不中矩雖文王之爲世子何以加此實不勝萬萬慶忭矣上曰興拜之時予則或不能與唱聲相應而世子則一一應聲無少差錯矣秉模曰節次之嚴肅果不勝欽歎矣上曰初揀亦順成而天作之合自有其人予何敢容一毫私意於其間哉相貌也地閥也所以求之者固非一端而俱不可以專取宮合四柱之推騐亦是祖宗家法而亦豈可專求諸此乎冠冊大禮予不敢自專故元朝祗拜太廟之後始乃有所取必而以予愚迷凡於事爲之際常有待乎指導告戒之丁寧聖人之言不曰視於無形聽於無聲又不曰必見其所爲齊者乎聖人之言渾然無迹雖不明白說破而予則謂必有其理矣今番揀擇之所屬意者自外人觀之則有若以門閥取之又若以其近密之故而實則不然詳言其故則或涉於誕而君相一體予何可不敷諭於卿等乎拜園之夜不能着睡而方在假寐之際分明有告戒之諄諄者若曰沈豐之之姪方着氈笠宜待其脫云而反復思之終未解得捧單之後求諸沈氏之中而無一可合者矣還宮後數日以禮判所奏有所酬酢而因此聞之則金祖淳之內爲沈豐之之姪女而方在未闋服中云氈笠云者蓋指其非華飾也且十二月適爲吉朔而顯廟朝辛卯嘉禮亦在十二月故予之初意已欲以十二月行禮聞其吉服在於十二月云尤豈不爲湊合之奇異乎況其德門名族閥閱甚盛如淸陰文谷夢窩竹翠之稱號婦孺皆知而昨日揀擇之入來也粧飾凡節皆從簡約而超出衆中福氣滿面眞所謂鶴立鷄群宮中之人於其始至初不知爲誰某而無不聳瞻慈殿慈宮亦皆一見而嘉悅又以古例之不可廢招問國卜則宮合四柱皆曰大吉此實皇天陟降之攸賜宗社莫大之慶也秉模等齊聲仰奏曰天與之祖宗與之此實億萬年無疆之休也上曰今番冊禮之行於仲春冠冊之同時竝擧皆遵顯廟朝已例而處子生日亦與聖后誕日同月嘉禮亦當用幸卯故事且儀節則欲其省約擧措則貴於遲久嘉禮之以十二月擇吉亦合於遲久之意矣秉模曰臣等之心固以爲遲遲而此則唯在聖心矣上曰六月七月皆値暑熱閏四月亦吉云而閏月非正朔也且六禮正使當備員而卿之出疆亦相値勢當用十二月矣上曰次對久後始行而予難久坐且有臂痛矣卿等須卽奏事也秉模曰次對雖久未爲之而公事則別無積滯者矣時秀曰旣有臂部症候醫官使之入診似好矣上曰置之人身之有氣譬如水源泉混混流行不息則無渟滀壅閼之患而淺流荒石之間多所窒礙氣之不能流行於經絡亦以其不足而然也眼視尤爲可悶眼鏡旣是新出之物則以眼鏡而臨朝有乖瞻視凡係親政等公事皆難爲之矣自今以後所專恃者唯是卿等之各盡職事仰寬宵旰之憂慮耳煥之曰聖體之勞動聖心之焦慮實爲萬萬悶迫今則慈候旣已康復自今以後勿復過用聖慮另加留意於調攝之節千萬仰祝矣上曰日前焦遑之狀何可勝言而廟謁初以十九日擇吉矣伊時慈候旣已向差故爲瞻聆之故雖不得退期而不但暫時離側之爲難躬檢藥物不能致潔雖改着新衣連爲爇香而尙有藥臭之在身以此尤爲悚悶果有望雨之意而其日之雨眞可謂會事且有益於東作之功矣秉模曰果然矣再昨之夜雨意頗緊而昨日日氣之如是尤可幸矣上曰旣行廟謁當開書筵而賓客中有受由在外之人合有備員之道矣秉模曰此時賓僚不可不備員賓客中受由人今姑許遞何如上曰依爲之出擧條時秀曰首醫康命吉赴任後旋卽上來而今當慈候靜攝之餘首醫不可暫離本院且幸行已有成命地方官多有擧行之事楊州牧使康命吉還屬內局何如上曰依爲之出擧條秉模曰楊州牧使康命吉旣已還屬內局則前牧使洪義浩之徑遞可惜仍任似好故敢此仰達矣上曰依爲之除辭朝赴任可也出擧條秉模曰黃海兵使鄭學畊以其母病連呈辭狀此時遞易雖甚可悶親病旣如此則有難强令察任改差何如上曰民事雖念孝理亦關依爲之前兵使仍任當日下送可也出擧條仍敎曰廚傳之弊令廟堂各別嚴飭也秉模曰今日次對卽歲後初次對而備堂中懸病者多衆所共知情病外推考何如上曰依爲之出擧條文淳曰均役廳郞廳徐簡修今方滿瓜而本廳緊務難付生手姑爲仍任何如上曰依爲之出擧條秉鼎曰臣則以王大妃殿湯劑監煎先退矣仍先退上敎在學曰東宮供上及春坊定例皆已抄出乎在學曰已爲抄出待令矣上曰欲爲下敎而尙今未果從近當召見矣在學曰本宮當修理來月初各處奉審時臣當進去審察矣上曰數日內往審當爲修理處詳細錄出而亦出圖形以爲稟定之地也鎭寬曰桂坊擬入之時每患乏人參上窠外任勿拘通擬恐好矣上曰旣與初擬時有異則每每通瀜似難矣命書榻敎曰衛率朴宗輔改差今日政差出鎭寬曰厚州僉使吳載光今方滿瓜當爲出代而本鎭新設以後連以兵使或水使已經者擬望未有一定之規今番則以何履歷差出乎敢此仰達矣上曰姑爲仍任可也出擧條大顯曰長陵局內農路防塞處及水口築垌處今春植木事臣伏奉下敎矣以今二十八日擇吉將爲擧行外白虎沙角有不可不播植處松子橡實已有所措備而本陵陵官俱爲遷轉付之生手事甚可悶故敢此仰達矣上曰徐有齡仍任本陵官專意植木仍於其窠計仕陞六陞六後仍作令窠外任前勿爲差代可也出擧條書九曰長陵方有植木之役而參奉兪常柱身病沈重呈狀乞遞今姑改差何如上曰依爲之出擧條書九曰禮遇儒臣翕受昌言卽是聖朝家法而我殿下之嘗所慥慥者也日昨行大司憲李城輔疏中一段以今番赦典事有所敷陳明義理嚴懲討固是擧國之同情而儒賢一言之重將以正人紀扶王綱則感格天心風勵世敎之機政在於此而殿下亦諒其進言之誠乃以君臣上下固守大義之意明示聖志臣於是竊不勝激昂欽歎而第其所請之條件則歸諸涉禁至命封還原疏夫以殿下來諫之盛德獨於討逆一事輒設禁令箝制群下不恤百世之譏議者實爲忠志之士所共憂嘆而至於儒賢匡救之言亦且律之以禁令不賜開納與殿下平日之所慥慥者大相逕庭是豈群下所期仰於聖明者哉臣於伊日待罪承宣竊欲陳此愚忱而未及登筵旋卽移職餘懷耿耿敢此仰達更加三思原疏封還之命亟賜收回仍允所請以光聖德是臣區區之望也上曰儒賢之疏雖體重豈有過於先正乎昔先正宋文正受賓師之禮而於金弘郁事若非獨對袖箚則未嘗言於疏箚與公堂者豈敢言之氣盡言之誠有所未盡而然乎今番儒賢事知無不言可感其誠且其疏亦不可以涉禁言而其實則意不在他雖卽賜批亦難例頒特爲封還於史官之行此乃用於大臣之例而留中疏例亦不賜批雖在儒臣亦然今之封還此之留中不賜批旨尊禮之者果何如也出擧條秉模曰臣等以國之大禁雖不敢瀆擾而禁令收還實切顒祝山林之疏旣非涉禁則封還果如何矣書九不卽就座上曰近來吏參多爲如是之論可謂太酸矣此亦卿等過爲奬拔之故也煥之曰此不必如是下敎矣日勢已晩聖躬久勞雖不敢煩陳而禁令豈可不還收乎上曰予甚憊矣卿勿更語也仍命三司進前敎曰今日次對爲民國之務黽勉酬應而今歲之後臺諫亦初登筵席矣近來絲綸之間亦可認予意之所存而今予欲有所言及者三司之臣果能仰體否鄭妻事自昨春以後與前有異三司合啓中鄭妻事與末端事合爲一款而勿露鄭妻名目爲好未知如何澣曰合啓體重有難遽議矣上曰然則姑爲依例傳啓而只擧末端也澣等曰請寢罪人鄭致達妻出置罪名命釋之音依前還發配所亟令王府夬正典刑上曰不允出擧條澣等曰請物故罪人德相亟施孥籍之典上曰依啓出擧條澣等曰請逆賊尙喆追施孥戮之典上曰依啓出擧條一行十四字刀割序東樂安就座樂安伏於序東之右上曰玉堂上下番豈可易次乎樂安起伏又失次秉模曰下番儒臣就座之際多所失措罷職何如上曰依爲之出擧條樂安退出澣等曰請遲晩後物故罪人啓能亟施孥籍趾賊等凶種夬施邦刑獻遂設鞫得情上曰不允出擧條澣等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條澣等曰請物故罪人國榮亟施孥籍之典上曰依啓出擧條澣等曰請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條澣等曰請承款後物故罪人九宗亟施孥籍之典上曰依啓出擧條煥之曰今番諸啓之蒙允誠爲可幸而旣已依啓則終始不爲撓改然後始可以夬嚴懋討矣上曰旣依啓則政院自可依例捧傳旨且批旨中旣無一伸公議之語則豈可如是爲說乎澣等曰義理至重懲討莫嚴而禁令一設臺閣閉口國不得爲國人不得爲人伏乞還收禁令以開可言之路焉上曰豈得已哉古往今來豈有以言爲名而設爲禁令之事乎世故多端不如此則無以息鬧故近日設禁亦未必不爲諸臣地也所以討逆者亦不過爲君臣之分則有君有臣豈可冒禁而近因習俗之轉痼冒禁之不足而至於蔑禁排闥之不足而至於碎闥近年以來此弊稍減禁令之嚴亦未必不爲維持之一助矣方欲待治規粗成事勢稍定之後更有所下敎者耳澣曰關係至重之類皆入於赦典而不敢發一言然則置臺閣將焉用哉上曰收禁之請亦是禁令也筵奏旣異疏箚故咫尺之地雖許其一陳而豈可多言乎速爲就座澣曰陳啓未承批之前豈可徑退乎上曰旣不以請字結末則何可謂之啓辭乎非啓辭非所懷而如是相持豈成說乎基慶曰不以請字結末固是臺諫之做錯而旣發之後豈可無端不爲承批乎上曰然則諫臺先陳院啓也性眞時善曰臣等亦與憲臺爲合所懷矣上曰旣不起伏則何可謂之合所懷乎錫中曰毋論啓辭與所懷兩司之臣合辭仰請則同時起伏臺體卽然而今日憲啓之際諫臺則不爲起伏下詢之下曰以合辭者有欠誠實正言愼性眞鄭時善竝推考何如上曰依爲之出擧條性眞時善曰臣等生長遐鄕未諳體例賓對有命冒沒登筵兩司新啓之際未及周旋不能同爲起伏至有承宣請推有損臺體滿心慙恧以此情踪何可一刻晏然於臺次乎請命遞斥臣等之職上曰勿辭錫中曰正言愼性眞鄭時善一日再啓煩瀆退待物論矣上曰知道出擧條性眞時善退出澣基慶終不退出上曰酬應甚苦矣如是則當終日相持乎澣曰聖體之貽勞臣等非不仰慮而幸借方寸之地何敢遽爾退出乎命書傳敎曰掌令鄭澣不知酬應之苦强聒若此雖非涉禁駭然甚矣罷職澣退出基慶曰臣則不敢退出矣上曰然則何時究竟乎旣不避嫌亦不就座終日如是而坐乎基慶曰掌憲則有不善周旋之失而臣則與此有異不必避嫌矣上曰然則承旨就座錫中就座基慶猶不退秉模曰臺諫旣已陳啓則未承批而徑退亦難矣時秀曰臺諫之事不可謂之非矣上曰大臣以下退出則臺諫豈可獨對乎次對已畢久坐誠難卿等退出也秉模曰聖躬如是久勞水剌尙今未進此時則保護爲重雖或少退復入難以許久相持矣仍起以次退出錫中進前奏曰持乎李基慶謂以未承批旨承旨就座之後終不退出事甚未安推考何如上曰依爲之出擧條基慶曰今日收禁之啓卽擧國之同情而臣於掌令鄭澣罷職之後猶執前請煩聒不止至有承宣請推之擧臣以此情踪何敢一刻仍冒於臺次乎請命遞斥臣職上曰勿辭亦勿退待出擧條上曰旣已避嫌則俄者所陳之啓自歸節拍而又不可一日再啓今則退出可也基慶曰憲府則無前啓矣仍退伏諸臣以次退出